b'\n_START_ARTICLE_\nZasavska Sveta gora\n_START_PARAGRAPH_\nZasavska Sveta gora ali s starej\xc5\xa1im imenom Sveta gora nad Litijo je 852 m visok hrib, ki se nahaja na levi strani reke Save._NEWLINE_Tu stoji znana romarska cerkev posve\xc4\x8dena Materi bo\xc5\xbeji. Od tu se razprostira razgled po celi Sloveniji, od Triglava do Pohorja pa vse tja do Sne\xc5\xbenika. Gora je dostopna z avtomobilom iz treh smeri, na njo pa vodijo tudi \xc5\xa1tevilne pe\xc5\xa1poti.\n_START_SECTION_\nCerkev\n_START_PARAGRAPH_\nRomarska cerkev ima zelo dolgo ter zapleteno stavbno zgodovino. Glede na izkopanine katere so tu izkopali, sega poseljenost te vzpetine dale\xc4\x8d nazaj. Tu naj bi \xc5\xa1e pred prvo kr\xc5\xa1\xc4\x8dansko cerkvijo stalo pogansko sveti\xc5\xa1\xc4\x8de. Cerkev se prvi\xc4\x8d pisno omenja \xc5\xbee leta 1250. Cerkev je bila sprva romanska, druga pa gotska. Gotsko stavbo so leta 1704 po novem okusu barokizirali. Cerkev je bila ve\xc4\x8dkrat tar\xc4\x8da strelnih udarov, zato je skozi leta do\xc5\xbeivela ve\xc4\x8d obnov in z njimi gotovo tudi stilne spremembe. _NEWLINE_Posebnost te cerkve je, da jo obdaja mogo\xc4\x8dno obzidje, katero je neko\xc4\x8d slu\xc5\xbeilo za obrambo pred tur\xc5\xa1kimi vpadi. Ko je tur\xc5\xa1ka nevarnost minila, so ga deloma zni\xc5\xbeali. Na severni strani so ga kasneje podrli, ker so potrebovali prostor za dozidavo stranske kapeli. Za obzidjem stoji zvonik, kateri je v \xc4\x8dasu tur\xc5\xa1kih vpadov slu\xc5\xbeil kot obrambni stolp. Na njem so \xc5\xa1e danes ohranjene strelne line.\n_START_SECTION_\nPlaninski dom\n_START_PARAGRAPH_\nPrvo planinsko zaveti\xc5\xa1\xc4\x8de je bilo v gospodarskem objektu poleg \xc5\xbeupni\xc5\xa1\xc4\x8da, kjer so imeli le en majhen prostor. Ta je slu\xc5\xbeil kot jedilnica in spalnica hkrati. Svoj dom so za\xc4\x8deli graditi leta 1930 ter ga dokon\xc4\x8dali naslednje leto. Dom je bil lesen in je imel kuhinjo, dve jedilnici ter pet sob za goste. Po predsedniku dru\xc5\xa1tva so dom poimenovali Tomazinova ko\xc4\x8da. Med II. svetovno vojno so ko\xc4\x8do 15. maja 1943 po\xc5\xbegali partizani, da se v njej ne bi nastanili nem\xc5\xa1ki vojaki_NEWLINE_Leta 1946 so Tomazinovo ko\xc4\x8do zasilno obnovili, \xc5\xa1e istega leta pa so za\xc4\x8deli z deli za nov planinski dom na pogori\xc5\xa1\xc4\x8du nekdanje \xc5\xa1ole. Tri leta kasneje je bil dom dokon\xc4\x8dan in predan svojemu namenu. Vendar se je tudi slednjemu pripetila nesre\xc4\x8da. V no\xc4\x8di iz 1. na 2. november 1974 je po\xc5\xbear zanetila elektri\xc4\x8dna napeljava. _NEWLINE_Sklenili so, da je dom potreben takoj\xc5\xa1nje obnove. S pomo\xc4\x8djo dobrotnikov, ki so podarili les in ostale gradbene materiale, in prostovoljcev, kateri so pomagali pri gradnji, so dom obnovili v pi\xc4\x8dlih dveh letih. Tako dom, kot ga poznamo danes, \xc5\xa1e vedno stoji nespremenjen \xc5\xbee od leta 1976.\n_START_SECTION_\nLjudsko izro\xc4\x8dilo\n_START_PARAGRAPH_\nPred Turki so ljudje na\xc5\xa1li zato\xc4\x8di\xc5\xa1\xc4\x8de za tukaj\xc5\xa1njim obzidjem. Ko so Turki pridrveli do kapele, je po ljudskem izro\xc4\x8dilu Kristus prose\xc4\x8de proti nebu dvignil sklonjeno glavo. Konj, vodje tur\xc5\xa1ke \xc4\x8dete, se je prepla\xc5\xa1il in vrgel poveljnika s sedla, prestra\xc5\xa1eni Turki pa so se razbe\xc5\xbeali in se niso nikoli ve\xc4\x8d vrnili. Prizor je upodobljen v kapeli pod cerkvijo.'